## Emergències emet un avís especial per l’arribada d’una dana amb intenses pluges, graníssol i vent fort

*** El dia amb més risc de precipitacions serà demà dissabte en la província de Castelló, amb un avís taronja per pluges i tempestes**

**L’Eliana.**

La Conselleria d’Emergències i Interior, a través del Centre de Coordinació d’Emergències de la Generalitat Valenciana (CCE), informa de l’emissió d’un avís especial que alerta de l’arribada d’una dana, des de la mitat nord peninsular, que portarà a la Comunitat Valenciana intenses pluges, algunes acompanyades de graníssol gruixut, i fortes ratxes de vent.

L’avís detalla que serà al llarg del dissabte 12 de juliol quan la dana es desplaçarà cap a l’est per la mitat nord peninsular, la qual cosa afectarà de manera significativa la mitat nord de la Comunitat Valenciana, especialment la província de Castelló, i es prolongarà al llarg del dia.

Durant el dia de hui divendres es preveu pluja en l’interior sud de València, que pot anar acompanyada de graníssol i ratxes fortes de vent. I demà dissabte, en el nord de Castelló, tindrà lloc la probabilitat i l’episodi més intens amb una precipitació acumulada de 30 ml/h i graníssol de més de 2 cm.

Entre les 12.00 i les 13.00 hores de dissabte la tempesta baixarà des de Castelló cap a València per a continuar cap a Alacant, i durarà fins aproximadament les 21.00 hores, segons les prediccions d’Aemet.

Des de la Conselleria d’Emergències i Interior es recomana als municipis i organismes amb competències en la gestió de les emergències que mantinguen la necessària atenció i el seguiment de tots els avisos que emeta el CCE amb l’objectiu d’activar amb antelació els seus plans de protecció civil i establir les pertinents mesures preventives.

Entre les recomanacions traslladades a estos organismes responsables destaca la d’evitar l’estacionament dels vehicles en les zones susceptibles d’inundar-se, com poden ser llits secs, riba de rius i barrancs. Encara que no hi haja precipitacions en eixe lloc, poden donar-se avingudes sobtades i arrossegar vehicles i persones.

També s’aconsella senyalitzar i impedir el trànsit de vehicles en guals inundables i informar de la situació de risc en les zones d’acampada o altres esdeveniments que es desenrotllen en el seu terme municipal.

I es recorda la importància de repassar els consells de protecció civil dirigits a la població, que poden consultar-se en la web de l’1·1·2, www.112cv.gva.es; en la xarxa X @gva112, o a través de l’app GVA 112 Avisos (disponible en Google Play i App Store).

Fecha: 11/07/2025